Die uitnemendheid van Jesus - Belonings vir 'n opregte hart - Matteus 6:1-2 - 'N GEMEENTE IN AFRIKA VIR DIE HELE WÊRELD
Die uitnemendheid van Jesus - Belonings vir 'n opregte hart - Matteus 6:1-2
"Moenie julle godsdienstige pligte in die openbaar nakom om deur mense gesien te word nie, want dan kry julle geen beloning van julle Vader wat in die hemel is nie.
​"As jy byvoorbeeld armes help, moet dit nie uitbasuin nie. Dit doen die skynheiliges in die sinagoges en op straat, sodat mense met lof van hulle kan praat. Dit verseker Ek julle: Hulle het hulle beloning klaar weg.
Dis absoluut wonderlik wanneer Jesus 'n geestelike beginsel vir mense leer, en dan 'n voorbeeld gee van dit wat hy bedoel.
Ek kan dit eintlik sien. Jesus verduidelik hier die vers oor godsdienstig wees, en almal staan net en kyk vir Hom.
Dalk het Hy gesug - want hy moes gereeld vir die mense verduidelik wat Hy bedoel het.
Jesus sê duidelik dat hulle nie hul godsdienstige pligte in die openbaar moet nakom nie. Die hartseer realiteit is egter dat dit so normaal was vir mense om dit so te doen, dat hulle nie verstaan het om dit anders te doen nie.
Daarom verduidelik Jesus dit vir hulle so bietjie beter. Hy doen dit deur 'n voorbeeld te gee. Die voorbeeld is dit wat ons goed ken. Mense wat praat oor hoe wonderlik hulle is. En ja, almal van ons het al in daardie gat getrap.
Dit gaan egter oor meer as dit. Jesus gee 'n voorbeeld hiervan, maar Hy kon baie ander voorbeelde gegee het. Jesus wil dus hê die mense moet nuut gaan dink oor al hul godsdienstige aktiwiteite.
Hoe dink jy vandag oor al die aktiwiteit vir die Here waarmee jy besig is? Doen jy dit om gesien te word, of omdat jy glo die God van hemel en aarde het jou oortuig om dit te doen.